Държавен вестник, бр. 106, 2023 г., стр. 22

СТР.  22	
Д Ъ Р Ж А В Е Н  В Е С Т Н И К 	
БРОЙ  106
„ЧАСТ ПЕТА „а“
ОБЛАГАНЕ НА МНОГОНАЦИОНАЛНИТЕ 
И ГОЛЕМИТЕ НАЦИОНАЛНИ ГРУПИ 
ПРЕДПРИЯТИЯ С ДОПЪЛНИТЕЛЕН ДА­
НЪК И С НАЦИОНАЛЕН ДОПЪЛНИТЕЛЕН 
ДАНЪК
Глава тридесет и четвърта „а“
ОБЩИ РАЗПОРЕДБИ
Обекти на облагане
Чл. 260а. (1) Тази част урежда минимално 
ефективно данъчно облагане на многона­
ционални групи предприятия и на големи 
национални групи предприятия.
(2) Минималното ефективно данъчно об­
лагане се прилага за съставни образувания, 
които са разположени в страната и които 
през данъчния период са членове на много­
национална група предприятия или на голяма 
национална група предприятия с годишни 
приходи в консолидираните финансови отчети 
на крайното образувание майка на групата, 
включително приходите на изключените об­
разувания, посочени в ал. 4, през поне два 
от четирите данъчни периода преди текущия 
данъчен период в размер на най-малко 750 
000 000 евро или левовата им равностойност, 
определена по официалния валутен курс на 
лева към еврото.
(3) Когато някой от четирите данъчни 
периода по ал. 2 е по-кратък или по-дълъг 
от 12 месеца, прагът по ал. 2 се коригира 
пропорционално на броя на месеците в този 
данъчен период.
(4) Тази част не се прилага за изключени 
образувания. Изключени образувания по из­
речение първо са:
1. публично образувание, международна 
организация, организация с нестопанска цел, 
пенсионен фонд, инвестиционен фонд, който е 
крайно образувание майка, както и дружество 
за инвестиции в недвижими имоти, което е 
крайно образувание майка;
2. образувание, най-малко 95 на сто от 
стойността на което се държи пряко или 
косвено от едно или повече образувания по 
т. 1, различни от образувания за пенсионни 
услуги, и което:
а) извършва дейност, която се състои изцяло 
или почти изцяло в държане на активи или 
инвестиране на средства в полза на образу­
вания по т. 1, или
б) извършва единствено спомагателни 
дейности към дейностите, извършвани от 
образувания по т. 1;
3. образувание, най-малко 85 на сто от стой­
ността на което се държи пряко или чрез едно 
или повече изключени образувания от едно 
или повече образувания по т. 1, различни от 
образувания за пенсионни услуги, при условие 
че печалбата му почти изцяло е формирана 
от дивиденти или капиталови печалби или 
загуби, които не се вземат предвид при оп­
ределяне на допустимата печалба или загуба 
по реда на чл. 260н, ал. 2, т. 2 и 3.
(5) Подаващото информация съставно об­
разувание може да упражни избор съгласно 
чл. 260я24, ал. 1 образувания по ал. 4, т. 2 и 
3 да не се считат за изключени образувания. 
Изборът по изречение първо е валиден за 
период от пет години, считано от годината, в 
която е направен. Изборът се подновява ав­
томатично, освен ако подаващото декларация 
съставно образувание го оттегли в края на 
петгодишния период. Оттеглянето на избора 
е валидно за период от пет години, считано 
от края на годината, в която е направено.
Данъчен период
Чл. 260б. Данъчен период за целите на тази 
част е периодът, за който крайното образува­
ние майка на многонационална или голяма 
национална група предприятия изготвя кон­
солидиран финансов отчет, или календарната 
година, когато крайното образувание майка 
не изготвя консолидиран финансов отчет.
Данъчна ставка
Чл. 260в. Данъчната ставка на допълнител­
ния данък е положителната разлика между 
15 на сто и ефективната данъчна ставка на 
многонационалната или голямата национална 
група предприятия за юрисдикцията.
Видове данъци по тази част
Чл. 260г. Данъчно задължено лице по 
чл. 260е и чл. 260я25 дължи:
1. допълнителен данък, и/или
2. национален допълнителен данък.
Разположение на съставно образувание
Чл. 260д. (1) Образувание, различно от 
образувание със смесен характер, се счита за 
разположено в юрисдикцията, в която е местно 
лице за данъчни цели въз основа на своето 
място на управление, място на учредяване 
или подобни критерии. Когато по изречение 
първо не може да се определи юрисдикцията, 
в която това образувание е разположено, то 
се счита за разположено в юрисдикцията, в 
която е създадено.
(2) Образувание със смесен характер се 
счита, че е без юрисдикция. Когато обра­
зуванието е крайно образувание майка на 
многонационална или голяма национална 
група предприятия или дължи първичен до­
пълнителен данък съгласно чл. 260е се счита, 
че то е разположено в юрисдикцията, в която 
е създадено.
(3) Място на стопанска дейност:
1. по § 1, т. 131, буква „а“ от допълнител­
ните разпоредби се счита за разположено в 
юрисдикцията, в която се третира като място 
на стопанска дейност и подлежи на данъчно 
облагане съгласно спогодба за избягване на 
двойното данъчно облагане;
2. по § 1, т. 131, буква „б“ от допълнител­
ните разпоредби се счита за разположено в 
юрисдикцията, в която подлежи на данъчно 
облагане за печалбата от дейността си в нея;